Talous- ja sosiaalikomitean lausunto aiheesta: "Ehdotus Euroopan parlamentin ja neuvoston asetus (EY) yhteisön metsien suojelusta ilmansaasteilta annetun asetuksen (ETY) N:o 3528/86 muuttamisesta", ja "Ehdotus Euroopan parlamentin ja neuvoston asetus (EY) metsäpalojen torjunnasta yhteisössä annetun asetuksen (ETY) N:o 2158/92 muuttamisesta"



Virallinen lehti nro C 051 , 23/02/2000 s. 0024 - 0026



Talous- ja sosiaalikomitean lausunto aiheesta: - "Ehdotus Euroopan parlamentin ja neuvoston asetus (EY) yhteisön metsien suojelusta ilmansaasteilta annetun asetuksen (ETY) N:o 3528/86 muuttamisesta", ja - "Ehdotus Euroopan parlamentin ja neuvoston asetus (EY) metsäpalojen torjunnasta yhteisössä annetun asetuksen (ETY) N:o 2158/92 muuttamisesta" (2000/C 51/05) Neuvosto päätti 5. lokakuuta 1999 Euroopan yhteisön perustamissopimuksen 175 artiklan nojalla pyytää talous- ja sosiaalikomitean lausunnon aiheesta edellä mainituista ehdotuksista. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 16. marraskuuta 1999. Esittelijä oli Lutz Ribbe. Talous- ja sosiaalikomitea hyväksyi 8. ja 9. joulukuuta 1999 pitämässään 368. täysistunnossa (joulukuun 8. päivän kokouksessa) seuraavan lausunnon. Äänestyksessä annettiin 102 ääntä puolesta, yksi vastaan, ja kaksi pidättyi äänestämästä. 1. Johdanto 1.1. Yhteisön metsien suojelusta ilmansaasteilta annetun asetuksen N:o 3528/86/ETY muuttamisesta annetussa neuvoston asetuksessa N:o 307/97/EY ja metsäpalojen torjunnasta yhteisössä annetun neuvoston asetuksen N:o 2158/92/ETY(1) muuttamisesta annetussa neuvoston asetuksessa N:o 308/97/EY annetaan oikeusperustaksi perustamissopimuksen 43 artikla ("maatalous" - nykyinen 37 artikla). Euroopan parlamentti nosti asiasta kanteen yhteisön tuomioistuimessa 30. huhtikuuta 1997. Tuomioistuin antoi siihen liittyen 25. helmikuuta 1999 tuomion yhdistetyissä asioissa C-164/97 ja C-165/97. Tuomion mukaan mainitut kaksi asetusta kumotaan; neuvoston olisi pitänyt käyttää oikeusperustana yksinomaan perustamissopimuksen 130 s artiklaa (nykyinen 175 artikla). Tuomioistuin lykkäsi kuitenkin kumoamisen vaikutuksia, jotta neuvosto voisi antaa kohtuullisessa ajassa samasta asiasta kaksi uutta asetusta. 1.2. Vastauksena tuomioistuimen tuomioon komissio ehdottaa nyt kahta uutta asetusta. Sisällöltään ne ovat (lähes) identtiset kumottujen asetusten kanssa, mutta ne perustuvat perustamissopimuksen 175 artiklaan. Näille kahdelle toimelle varattua rahoitusta (34 miljoonaa ja 50 miljoonaa euroa vuosina 1997-2001) on kuitenkin mukautettu talousarviosta kaudeksi 1997-1999 tosiasiallisesti myönnettyjen määrien sekä vuoden 2000 alustavassa talousarvioesityksessä ehdotettujen määrien mukaan. Vuoden 1997 asetusten viitemäärärahat olivat 40 miljoonaa ja 70 miljoonaa ecua. 1.3. On syytä muistaa, että asetuksella (ETY) 3528/86 laaditun ja kohdassa 1.1 mainitulla vuoden 1997 asetuksella vuoden 2001 loppuun jatketun yhteisön metsien seurantajärjestelmän tarkoituksena on lisätä tietoutta metsien terveydestä. Järjestelmä on ilmansaasteiden vaikutuksia metsiin arvioivan ja seuraavan kansainvälisen yhteistyöohjelman (ICP Forests)(2) ohella osa yleiseurooppalaista metsien tehoseurantaohjelmaa. Seurattuaan metsien tilaa kumpikin erikseen vuoteen 1990 asti ICP Forests ja EU sopivat vuonna 1991 yhteisestä seurantajärjestelmästä. Nykyään seurantaan osallistuu 34 Euroopan maata, joihin kuuluvat kaikki 15 EU:n jäsenvaltiot. 1.4. Asetuksella 2158/92/ETY laaditun ja vuoden 1997 asetuksella muutetun yhteisön metsäpalojen torjuntajärjestelmän yleistavoitteena on vähentää metsäpalojen määrää sekä pienentää palojen pinta-alaa. Tähän pyritään osarahoittamalla toimia metsäpalojen syiden ja torjuntakeinojen yksilöimiseksi, torjuntajärjestelmien (esim. suojeluperusrakenteiden) perustamiseksi tai parantamiseksi sekä metsäpalojen seurantajärjestelmien luomiseksi. Paitsi että vuoden 1997 asetuksella jatkettiin järjestelmää vuoden 2001 loppuun, siinä painotettiin erityisesti tarvetta kehittää edelleen metsäpaloja koskevaa yhteisön tietojärjestelmää (tietokantaa). 1.5. Vuonna 1998 antamassaan tiedonannossa Euroopan unionin metsästrategiasta(3) komissio ilmoitti, että yhteisön metsäpalojen seurantajärjestelmä tarkistetaan perusteellisesti vuonna 2001. Komissio aikoo mm. tieteellisten asiantuntijoiden ja muiden asiasta kiinnostuneiden osapuolien välille suunnitellun seminaarin perusteella tehdä vuoden 2000 loppuun mennessä ehdotuksen nykyisen asetuksen muuttamisesta. Yksi ehdotuksen päätavoitteista on laajentaa järjestelmää sisällyttämällä siihen ilmansaasteiden lisäksi muita metsäekosysteemejä rasittavia tekijöitä kuten kuivuuden, ilmastonmuutoksen ja sairaudet(4). Tiedonannossa ilmoitettiin myös yhteisön metsäpalojen torjuntajärjestelmän jatkamisesta vuoden 2001 jälkeen ja todettiin, että tätä toimea jatketaan ja tehostetaan(5). 2. Yleistä 2.1. Kuten jo vuoden 1997 asetuksista antamassaan lausunnossa(6) talous- ja sosiaalikomitea suhtautuu myönteisesti näiden kahden järjestelmän jatkamiseen vuoden 2001 loppuun. Se on myös tyytyväinen ehdotukseen oikeusperustan muuttamisesta, sillä uusi oikeusperusta heijastaa - tuomioistuimen tuomion mukaisesti - kyseisten järjestelmien hallitsevaa ympäristöulottuvuutta. 2.2. Komitea on kuitenkin hyvin huolissaan ehdotuksen budjettinäkökohdista. Se huomauttaa, että kummallekin järjestelmälle ehdotetut määrärahat ovat huomattavasti pienemmät kuin vuoden 1997 asetuksissa kaavaillut summat. Tällainen leikkaus ei tee oikeutta järjestelmien potentiaalille, sillä niistä voitaisiin myöntää osarahoitusta paljon nykyistä useammille hyödyllisille hankkeille. Tämän vuoksi komitea kehottaa budjettivallan käyttäjää harkitsemaan, olisiko ehdotettuja määrärahoja varaa korottaa. 2.3. Komitea katsoo, että näiden kahden asetuksen täytäntöönpanosta suunniteltuja kertomuksia tulisi käyttää kohdassa 1.5 mainitun tarkistuksen keskustelupohjana, ja niiden tulisi sisältää arviot toteutettujen toimien vaikutuksista ja kustannustehokkuudesta. Tämän vuoksi komitea ehdottaa, että kertomukset annetaan yksi vuosi ennen järjestelmien toimintakauden päättymistä eli vuoden 2000 loppuun mennessä. Lisäksi ehdotettuihin uusiin asetuksiin tulisi sisältyä maininta molempien järjestelmien suunnitellusta jatkamisesta vuoden 2001 jälkeen. Edempänä kohdassa 3 esitetään kaksi näitä seikkoja koskevaa muutosehdotusta. 2.4. Komitea ei esitä lisähuomautuksia ehdotettujen järjestelmien sisällöstä vaan odottaa tarkistusehdotuksia, jotka on määrä esittää vuoden 2000 lopussa. Tässä vaiheessa se tyytyy mainitsemaan lyhyesti muutaman seikan, jotka komission tulisi ottaa huomioon tarkistusehdotuksia laatiessaan: - tarkistusprosessin tulisi käsittää kaikki asiaankuuluvat toimijat, myös valtioista riippumattomat ympäristöalan järjestöt - koordinointia muiden seurantajärjestelmien (kuten direktiivillä 96/62 luodun ilmanlaadun seurantajärjestelmän) kanssa tulisi tehostaa - tulisi tutkia mahdollisuuksia ottaa KIE-maat (yhä tiiviimmin) mukaan liitännäissopimusten ja asiaankuuluvien lisäpöytäkirjojen mukaisesti. 2.5. TSK ottaa huomioon vuonna 1999 julkaistun Euroopan metsien tilaa koskevan raportin(7), jossa osoitettiin mm. pääpuulajien latvusten tilan yleinen huononeminen, ja korostaa lopuksi, että poliittisten päättäjien tulee toimia kyseisten järjestelmien tuottaman tiedon perusteella; heidän on tehtävä tarvittavat poliittiset aloitteet havaittujen suuntausten kääntämiseksi. Esimerkki tästä on tarve vähentää edelleen alailmakehän otsonipitoisuuksia, sillä on yhä ilmeisempää, että otsoni voi aiheuttaa näkyviä metsätuhoja etenkin Välimeren alueella. 3. Erityistä Edellä esitettyjen yleisten huomioiden perusteella komitea ehdottaa seuraavia muutoksia: 3.1. Asetuksen 3528/86 ehdotetun muutoksen 1 artikla Korvataan asetuksen (ETY) N:o 3528/86 11 artikla seuraavasti: "11 artikla (1 ja 2 kohta säilyvät ennallaan) 3. Yksi vuosi ennen 1 kohdassa tarkoitetun kauden päättymistä komissio antaa neuvostolle, Euroopan parlamentille, talous- ja sosiaalikomitealle ja alueiden komitealle tämän asetuksen täytäntöönpanoa koskevan kertomuksen, johon sisältyy arvio toteutettujen toimenpiteiden vaikutuksista ja kustannustehokkuudesta sekä suosituksia toiminnan kehittämiseksi edelleen. 4. Ennen 1 kohdassa tarkoitetun kauden päättymistä neuvosto ja Euroopan parlamentti tarkistavat tämän asetuksen komission ehdotuksen sekä 3 kohdassa tarkoitetun kertomuksen perusteella." 3.2. Asetuksen 2158/92 ehdotetun muutoksen 1 artikla Korvataan asetuksen (ETY) N:o 2158/92 10 artikla seuraavasti: "10 artikla (1 ja 2 kohta säilyvät ennallaan) 3. Yksi vuosi ennen 1 kohdassa tarkoitetun kauden päättymistä komissio antaa neuvostolle, Euroopan parlamentille, talous- ja sosiaalikomitealle ja alueiden komitealle tämän asetuksen täytäntöönpanoa koskevan kertomuksen, johon sisältyy arvio toteutettujen toimenpiteiden vaikutuksista ja kustannustehokkuudesta sekä suosituksia toiminnan kehittämiseksi edelleen. 4. Ennen 1 kohdassa tarkoitetun kauden päättymistä neuvosto ja Euroopan parlamentti tarkistavat tämän asetuksen komission ehdotuksen sekä 3 kohdassa tarkoitetun kertomuksen perusteella." Bryssel 8. joulukuuta 1999. Talous- ja sosiaalikomitean puheenjohtaja Beatrice RANGONI MACHIAVELLI (1) Komission ehdotuksen englanninkielisessä versiossa viitataan useissa kohdin (mm. kansilehdellä) virheellisesti asetukseen 2158/86/ETY. (2) Tämä ohjelma perustettiin YK:n Euroopan talouskomission (ECE) ilman epäpuhtauksien kaukokulkeutumista koskevalla yleissopimuksella (CLRTAP). (3) KOM(1998) 649, 3.11.1998. (4) Tätä heijastaa myös neuvoston 15. joulukuuta 1998 antaman päätöslauselman 5 kohta, jossa komissiota kehotetaan "- - jatkuvasti [parantamaan] metsien terveyttä koskevan eurooppalaisen seurantajärjestelmän tehokkuutta ottaen huomioon kaikki mahdolliset vaikutukset metsäekosysteemeihin." (5) Myös tämä vahvistetaan neuvoston joulukuussa 1998 antamassa päätöslauselmassa, jonka 6 kohdassa neuvosto "suhtautuu myönteisesti [- -] yhteisön toimen mahdollisen tehostamisen jatkamiseen, [- -] koska yhtenäisten järjestelmien merkitys metsien suojelussa on suuri [- -]". (6) EYVL C 66, 3.3.1997. (7) Raportin julkaisivat yhteistyössä YK:n Euroopan talouskomissio ja Euroopan komissio.